ক’দিন পরেই নির্বাচন। একেবারে শেষ পর্যায়ে এসে নতুন বিতর্কে জড়ালেন ডোনাল্ড ট্রাম্প। ট্রাম্পের বিরুদ্ধে আবার যৌন কেলেঙ্কারির অভিযোগ উঠল। আর অভিযোগ আনলেন যুক্তরাষ্ট্রের অ্যাডাল্ট ফিল্মস্টার জেসিকা ড্রেক। জেসিকা জানিয়েছেন, ট্রাম্পের হোটেলের ঘরে একা যাওয়ার জন্য তাঁকে ১০ হাজার ডলার অফার করা হয়েছিল। 
ঘটনাটি ঘটে ২০০৬ সালে। ক্যালিফোর্নিয়ায় একটি গল‌্ফ টুর্নামেন্টে ট্রাম্পের সঙ্গে জেসিকার আলাপ হয়েছিল। তিনি জানিয়েছেন, ‘প্রথম থেকেই আমার সঙ্গে ফ্লার্ট করছিল ট্রাম্প। এরপর অনুমতি ছাড়া হঠাৎ চুমু খায়’। সেদিনের মতো জেসিকা চলে গেলেও পরে অন্য এক ব্যক্তি মারফৎ ট্রাম্প আবার আমন্ত্রণ করেন জেসিকাকে। সেখানে গেলে ট্রাম্প জানতে চান, জেসিকা কত টাকা নেবেন। জেসিকা অবশ্য ট্রাম্পের প্রস্তাব বোঝার পরে রাজি হননি। তবে নাছোড়বান্দা ট্রাম্প অন্য একজনকে দিয়ে ফোন করিয়ে বলেন, তিনি ১০ হাজার ডলার দিতে প্রস্তুত। শর্ত দেন, এর বদলে ট্রাম্পের ব্যক্তিগত বিমানে জেসিকাকে তাঁর সঙ্গে লস অ্যাঞ্জেলস যেতে হবে। 
এই নিয়ে ১১জন মহিলা যৌন হেনস্থার অভিযোগ আনলেন ট্রাম্পের বিরুদ্ধে। এর আগে ১০ জন মহিলা একই অভিযোগ করেছেন তাঁর বিরুদ্ধে। এসবের ফলে নির্বাচনের আগে যথেষ্ট ক্ষতিগ্রস্থ হচ্ছে ট্রাম্পের ভাবমূর্তি, তা বলাই বাহুল্য। অবশ্য সেই ভাবমূর্তি রক্ষায় উঠে পড়ে লেগেছে ট্রাম্পশিবিরও। জেসিকার অভিযোগ প্রসঙ্গে এক প্রেস বিবৃতিতে তাঁরা বলেছেন, ট্রাম্প নাকি ওই মহিলাকে কখনও দেখেননি। সবটাই মিথ্যে। এসব অপপ্রচারের বিরুদ্ধে আইনি পদক্ষেপ নেওয়া হবে।